CELEX: 62012TN0177
Language: fi
Date: 2012-04-20 00:00:00
Title: Asia T-177/12: Kanne 20.4.2012 — Spraylat v. ECHA

16.6.2012   
            
            
               FI
            
            
               Euroopan unionin virallinen lehti
            
            
               C 174/26
            
         Kanne 20.4.2012 — Spraylat v. ECHA
   (Asia T-177/12)
   2012/C 174/44
   Oikeudenkäyntikieli: saksa
   
      Asianosaiset
   
   
      Kantaja: Spraylat GmbH (Aachen, Saksa) (edustaja: asianajaja K. Fischer)
   
      Vastaaja: Euroopan kemikaalivirasto (ECHA)
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan vastaajan 21.2.2012 määräämän hallinnollisen maksun (lasku nro 10030371), josta kantajalle annettiin tieto 21.2.2012
            
         
               —
            
            
               velvoittamaan vastaajan korvaamaan oikeudenkäyntikulut.
            
         Varmuuden vuoksi kantaja vaatii päätöksen SME(2012)1455/15.2.2012 kumoamista.
   
      Oikeudelliset perusteet ja pääasialliset perustelut
   
   Kanteensa tueksi kantaja vetoaa viiteen kanneperusteeseen.
   
               1)
            
            
               Ensimmäinen kanneperuste, joka perustuu asetuksen (EY) N:o 1907/2006 (1) ja asetuksen (EY) N:o 340/2008 (2) rikkomiseen
               Kantaja esittää, että todistettavasti molemmista asetuksista käy ilmi, että ainoa sallittu syy asetuksen N:o 340/2008 13 artiklan 4 kohdan mukaisen hallinnollisen maksun perimiselle on kattaa rekisteröinnin tarkistuksesta yrityksen suuruuden osalta ECHA:lle aiheutunut vaiva ja että tätä ei otettu huomioon määrättäessä hallinnollista maksua ECHA:n hallintoneuvoston päätöksen MB/D/29/2010 mukaisesti. Kantajan mukaan sallittua ei ole myöskään periä hallinnollista maksua yrityksen koon mukaan porrastettuna, koska siitä seuraa, että suurten yritysten on vastattava osaltaan myös siitä työstä, joka lankeaa pienempien yritysten tarkistamisen osalle.
            
         
               2)
            
            
               Toinen kanneperuste, joka perustuu suhteellisuusperiaatteen loukkaamiseen
               Periaatteen mukaan vaaditaan, että vastaajan perimän hallinnollisen maksun on oltava oikeassa suhteessa vastaajaan suorittamaan palveluun nähden. Kantajan käsityksen mukaan näin ei ole, kun verrataan 20 700 euron suuruista hallinnollista maksua vastaajan tosiasiallisesti suorittamaan hallinnolliseen palveluun.
            
         
               3)
            
            
               Kolmas kanneperuste, joka perustuu yleisen yhdenvertaisuusperiaatteen loukkaamiseen
               Kantaja lausuu tästä, että se, että hallinnollisen maksun määrä eriytetään yrityksen koon mukaan, on myös kiellettyä erilaista kohtelua. Lisäksi vastaaja loukkaa hallintokäytäntönsä muuttamisen takia yhdenvertaisuusperiaatetta, koska kantajaa kohdellaan eri tavalla kuin sellaisia muita rekisteröijiä, joille vastaaja antoi mahdollisuuden vielä rekisteröintinumeron saamisen jälkeen suorittaa yrityksen kokoa koskevia korjauksia ja välttää siten hallinnollisen maksun periminen.
            
         
               4)
            
            
               Neljäs kanneperuste, joka perustuu oikeusvarmuuden ja hyvää hallintoa koskevan oikeuden periaatteen loukkaamiseen
               Vaikka vastaaja on käsittänyt, että yrityksen kokoa on vaikeaa selvittää oikein rekisteröintikäytännössä, se ei ole — henkilöllä hyvään hallintoon olevan oikeuden vastaisesti — antanut kantajalle mahdollisuutta korjata tietoja hallinnollisen maksun välttämiseksi.
            
         
               5)
            
            
               Viides kanneperuste, joka perustuu kiellettyyn norminantovallan delegoimiseen vastaajalle
               Asetuksen N:o 340/2008 13 artiklan 4 kohdassa annetaan vastaajalle valta periä hallinnollinen maksu ilman, että asetuksessa olisi täsmennetty perimisen yksityiskohtia, erityisesti maksun puitteita. Kantajan mukaan tässä on delegoitu norminantovalta vastaajalle kielletyllä tavalla.
            
         
      (1)  Kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18.12.2006 annettu Euroopan parlamentin ja neuvoston asetus (EY) N:o 1907/2006 (EUVL L 396, s. 1).
   
      (2)  Kemikaalien rekisteröinnistä, arvioinnista, lupamenettelyistä ja rajoituksista (REACH) annettuun Euroopan parlamentin ja neuvoston asetukseen (EY) N:o 1907/2006 perustuvista Euroopan kemikaalivirastolle suoritettavista maksuista 16.4.2008 annettu komission asetus (EY) N:o 340/2008 (EUVL L 107, 17.4.2008, s. 6).